**ПРЕДЛАГАЧ: ВЛАДАТА НА РЕПУБЛИКА СЕВЕРНА МАКЕДОНИЈА**

**ПРЕТСТАВНИЦИ:**

**ИЗЕТ МЕЏИТИ, МИНИСТЕР ЗА ЖИВОТНА СРЕДИНА И ПРОСТОРНО ПЛАНИРАЊЕ**

**АНЕ ЛAШКОСКА, ЗАМЕНИК НА МИНИСТЕРОТ ЗА ЖИВОТНА СРЕДИНА И ПРОСТОРНО ПЛАНИРАЊЕ**

**ПОВЕРЕНИЦИ:**

**БИЛЈАНА ТЕШЕВА ЃОРГИЕВСКА , РАКОВОДИТЕЛ НА СЕКТОР ЗА ПРАВНИ И ОПШТИ РАБОТИ**

**КУЗМАН КУНОВСКИ, РАКОВОДИТЕЛ НА ОДДЕЛЕНИЕ ЗА НОРМАТИВНО ПРАВНИ И АДМИНИСТРАТИВНО СТРУЧНИ РАБОТИ**

|  |  |
| --- | --- |
|  |  |
|  |  |

**ПРЕДЛОГ НА ЗАКОН ЗА ИЗМЕНУВАЊЕ НА ЗАКОНОТ ЗА КВАЛИТЕТ НА АМБИЕНТНИОТ ВОЗДУХ**

**Скопје, октомври 2024**

ВОВЕД

1. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

 Со Законот за квалитете на амбиентниот воздух („Службен весник на Република Македонија“ бр. 67/04, 92/07, 35/10, 47/11, 59/12, 163/13, 10/15 и 146/15 и „Службен весник на Република Северна Македонија“ бр. 151/21)

се уредуваат мерките за избегнување, спречување или намалување на штетните ефекти од загадувањето на амбиентниот воздух врз човековото здравје, како и за животната средина како целина, преку утврдување на гранични и целни вредности за квалитет на амбиентниот воздух и прагови на алармирање и праг на информирање, гранични и целни вредности за емисии, формирање на единствен систем за следење и контрола на квалитетот на амбиентниот воздух и следење на изворите на емисии, сеопфатен систем за управување со квалитетот на амбиентниот воздух и изворите на емисии, информативен систем како и други мерки за заштита од одредени активности на правните и физичките лица кои имаат директно или индиректно влијание врз квалитетот на амбиентен воздух.

Со Законот за изменување и дополнување на Законот за организација и работа на органите на државната управа („Службен весник на Република Северна Македонија“ бр. 121/24), во член 30, Државните органи се должни во рок од шест месеци од денот на влегувањето во сила на овој закон да ги усогласат посебните закони со кои се уредуваат основањето, работите, надлежностите на органите на државната управа и другите општи акти од своја надлежност.

Имајќи ги во предвид надлежностите на Министерството за животна средина и просторно планирање утврдени со измените и дополнувањата од Законот за изменување и дополнување на Законот за организација и работа на органите на државната управа се наметна обврска за усогласување на надлежностите кои се предмет на Законот за квалитете на амбиентниот воздух, како и со надлежностите на Министерството за енергетика, рударство и минерални суровини, Министерството за економија и труд и Министерство за здравство.

II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГОТ ЗАКОН

Основни цели на Предлогот на Законот за квалитете на амбиентниот воздух е усогласување со Законот за изменување и дополнување на Законот за организација и работа на органите на државната управа,

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлогот на Законот за изменување на законот за квалитет на амбиентниот воздух нема да предизвика фискални импликации врз Буџетот на Република Северна Македонија.

IV. ПРОЦЕНА НА ФИНАНСИСКИ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИН НА НИВНО ОБЕЗБЕДУВАЊЕ КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Предлогот на Закон за изменување на Законот за квалитет на амбиентниот воздух нема да предизвика фискални импликации врз Буџетот на Република С. Македонија и не повлекува материјални обврски за одделни субјекти.

**Предлог текст на Закон за изменување на Законот за квалитет на амбиентен воздух**

**Член 1**

Во Законот за квалитет на амбиентен воздух(„Службен весник на Република Македонија“ бр. 67/04, 92/07, 35/10, 47/11, 59/12, 163/13, 10/15 и 146/15 и „Службен весник на Република С. Македонија“ бр. 151/21), во член 16 зборовите „Министерот кој раководи со органот на државната управа надлежен за работите од областа на економијата“ се заменуваат со зборовите „Министерот кој раководи со органот на државната управа надлежен за работите од областа на енергетика, рударство и минерални суровини “.

**Член 2**

(1)Во член 25 став (2) се менува и гласи :

Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на здравство, органот на државната управа надлежен за работите од областа на енергетика, рударство и минерални суровини и министерот кој раководи со органот на државната управа надлежен за работите од областа на економија и труд ја пропишува деталната содржина и начинот на подготвувањето на Планот.

 (2) Во член 25 ставот (4) се менува и гласи:

Планот го донесува Владата на Република Северна Македонија на предлог на органот на државната управа надлежен за работите од областа на животната средина во согласност со органот на државната управа надлежен за работите од областа на здравството, органот на државната управа надлежен за работите од областа на енергетика, рударство и минерални суровини и органот на државната управа надлежен за работите од областа на економија и труд.

(3)Во член 25 ставот (5) се менува и гласи:

На предлог на органот на државната управа надлежен за работите од областа на животната средина во согласност со органот на државната управа надлежен за работите од областа на здравството, органот на државната управа надлежен за работите од областа на енергетика, рударство и минерални суровини и органот на државната управа надлежен за работите од областа на економија и труд, Владата на Република Северна Македонија може да изврши измени или дополнувања на Планот.

**Член 3**

Во член 27 ставот (3) се менува и гласи:

(3) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за работите од областа на здравството, органот на државната управа надлежен за работите од областа на енергетика, рударство и минерални суровини и органот на државната управа надлежен за работите од областа на економија и труд ја пропишува деталната содржина и начинот на подготвување на планот за квалитет на воздух.

**Член 4**

Во член 47 ставот (8) се менува гласи:

(8) Министерот кој раководи со органот на државната управа надлежен за работите од областа на животната средина во согласност со министерот кој раководи со органот на државната управа надлежен за енергетика, рударство и минерални суровини ги определува видовите на загадувачки супстанции за кои се определуваат граничните вредности на емисија, горните граници и цели на намалување на одделни видови на загадувачки супстанции, методите на мерење на емисиите, како и роковите за постигнување на граничните вредности на емисиите на загадувачките супстанции.

**Член 5**

Во член 54-а ставот (1) се менува и гласи:

Заради заштита на животот и здравјето на луѓето и на животната средина, а во насока на реализација на планските документи кои произлегуваат од овој закон, Владата на Република Северна Македонија на предлог на министерот кој раководи со органот на државната управа надлежен за работите од областа на животната средина, а во согласност со надлежниот министер/министри од чиј делокруг се мерките, односно министерот кој раководи со органот на државната управа надлежен за работите од областа на енергетика, рударство и минерални суровини, министерот кој раководи со органот на државната управа надлежен за работите од областа на економија и труд, министерот кој раководи со органот на државната управа надлежен за работите од областа на внатрешни работи, министерот кој раководи со органот на државната управа надлежен за работите од областа на здравството, министерот кој раководи со органот на државната управа надлежен за вршење на работите од областа на трудот и социјалната работа, министерот кој раководи со органот на државната управа надлежен за вршење на работите од областа на транспортот и врските,  во случаите на надминување на праговите на алармирање пропишани со прописот од членот 10 од овој закон, можат на одредено или неодредено време на целата територија на Република Северна Македонија или на одреден дел од територијата, за намалување на емисиите на загадувачките супстанци да воведат мерки со донесување на наредба со која се:

1.         ограничува, забранува или пренасочува сообраќајот на определени подрачја;

2.         задолжува работодавецот да ги реорганизира работното време, работните смени или работните денови во насока на минимизирање на ризиците кај одредени категории на граѓани, како и на вршители на одделни дејности и/или активности кои придонесуваат во загадувањето на воздухот;

3.         намалува капацитетот на производство на инсталациите кои имаат влијание врз квалитетот на амбиентниот воздух;

4.         забранува/ограничува организирање на културни, спортски и други манифестации на отворено;

5.         реорганизира работата на инспекциските служби на централно ниво;

6.         ограничува/намалува/забранува употребата на возниот парк во јавниот и приватниот сектор;

7.         забранува/ограничува употребата на производи за затоплување на домаќинствата, приватниот и јавниот сектор кои придонесуваат за загадување на воздухот и

8.         други активности кои ќе се утврди дека се неопходни заради подобрување на квалитетот на амбиентниот воздух, а кои се предвидени во планските документи за воздух.

Член 6

Овој закон влегува во сила со денот на објавувањето во „Службен весник на Република Северна Македонија“.

ОБРАЗЛОЖЕНИЕ

НА ПРЕДЛОГОТ НА ЗАКОН ЗА ИЗМЕНУВАЊЕ НА ЗАКОН ЗА АМБИЕНТЕН ВОЗДУХ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ ЗАКОНОТ

 Предлогот на Закон за изменување на законот за амбиентен воздух е систематизиран во 6 члена.

 Со член 1 се менува член 16, и се утврдува надлежност на Министерството за енергетика, рударство и минерални суровини.

 Со член 2 став (1) се менува член 25 во став (2), и се утврдува надлежност на Министерството за енергетика, рударство и минерални суровини.

 Со член 2 став (2) се менува член 25 во став (4), и се утврдува надлежност на Министерството за за енергетика, рударство и минерални суровини

 Со член 2 став (3) се менува член 25 во став (5), и се утврдува надлежност на Министерството за за енергетика, рударство и минерални суровини

 Со член 3 се менува член 27 во став (3), и се утврдува надлежност на Министерството за енергетика, рударство и минерални суровини.

 Со член 4 се менува член 47 во став (8), и се утврдува надлежност на Министерството за енергетика, рударство и минерални суровини.

 Со член 5 се менува член 54-а во став (1), и се утврдува надлежност на Министерството за енергетика, рударство и минерални суровини.

 Со член 6 се уредува влегувањето во сила на законот.

 II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

 Предложените решенија во овој предлог закон, меѓусебно се поврзани и се надополнуваат.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

 Со предложеното решение ќе се направи измена во делот на надлежните министерства и органи согласно позитивните законски прописи со цел усогласување со Законот за изменување и дополнување на Законот за организација и работа на органите на државната управа.